તેજસ્વી-તેજ પ્રતાપ યાદવના સંબંધોમાં કડવાશ, બહેન મિસાએ સ્વીકાર્યું
સોમવાર, માર્ચ 25 2019, 20:38 Hrs(IST)
નવગુજરાત સમય | Publish Date: Oct 9 2018 10:25AM
ઘરના જ ઘાતકી: પરિવારના કેટલાક લોકો પાછળછી છરો ભોંકવાનું કામ કરી રહ્યા છે- મિસા
રાષ્ટ્રીય જનતા દળના પ્રમુખ લાલુ પ્રસાદ યાદવના બે પુત્રો તેજસ્વી અને તેપ પ્રતાપ યાદવ વચ્ચે તડાં પડ્યા હોવાનું મોટી બહેન મિસા ભારતીએ સ્વીકાર્યું હતું. બન્ને ભાઈઓના સંબંધોમાં કડવાશ ઊભી થઈ હોવાનું બહેન મિસા ભારતીએ કબૂલ્યું હતું. મિસા ભારતીએ વધુમાં જણાવ્યું કે, પરિવારના જ કેટલાક લોકો ભાઈ-ભાઈમાં ફૂટ પડાવવા અને પાછળથી વાર કરવાની પ્રવૃતિ કરી રહ્યા છે. ચૂંટણીનો માહોલ ગરમાયો છે ત્યારે પરિવારમાં જ મતભેદો ઉભા કરવાનું કામ કેટલાક નજીકના લોકો કરી રહ્યા હોવાનો આક્ષેપ મિસા ભારતીએ કર્યો હતો.
માનેરમાં પાર્ટી કાર્યકર્તાઓને સંબોધતા મિસા ભારતીએ જણાવ્યું કે, 'હું શા માટે બીજાની વાત કરું જ્યારે મારા પરિવારમાં જ બે ભાઈઓ વચ્ચે તડાં છે. જો કે તેમણે વધુમાં ઉમેર્યું કે, પાંચેય આંગળીઓ સરખી નથી હોતી અને પરિવારમાં વત્તા ઓછા પ્રમાણમાં મતભેદો રહેતા હોય છે.'
ભાઈ-ભાઈમાં ફૂટ પડાવનારા તત્વો સામે રોષ વ્યક્ત કરતા મિસા ભારતીએ જણાવ્યું કે, 'ઘરના જ ઘાતકી છે અને પરિવારના કેટલાક લોકો પાછળથી છરો ભોંકવાનું કામ કરી રહ્યા છે.' મિસાએ ઉંચા સ્વરે વધુમાં જણાવ્યું કે, 'હું એક મહિલા છું, પરંતુ જો કોઈ સામે આવશે ત્યારે હું રાની લક્ષ્મી બનીને લડીશ. પરંતુ કોઈ કાર્યકર્તા કે નેતા પાછળથી મન ફાવે તેમ બોલશે તે હું સહન નહીં કરી લઉં.'
ડોક્ટરમાંથી રાજકારણમાં આવેલા મિસા ભારતીએ આરજેડીને એક મોટો પરિવાર ગણાવ્યો હતો અને તેને મતોની ચિંતા નથી પરંતુ તેના પરિવારની એકત ભંગ થાય તેની વધુ ચિંતા છે. જો કે બહેને જાહેરમાં કરેલા નિવેદન બાદ પત્રકારોએ તેજસ્વી યાદવને આ વિશે સવાલ પૂછ્યો તો તેણે જવાબ આપવાનો ઈનકાર કરી દીધો હતો. તેજસ્વીએ પત્રકારોને જણાવ્યું કે, 'મિસાએ શું કહ્યું છે તે તેઓ જાણતા નથી.'
ઉલ્લેખનીય છે કે લાલુ પ્રસાદને ચારા કૌભાંડમાં જેલની સજા થઈ છે ત્યારે તેમની ગેરહાજરીમાં ભાઈ-ભાઈ વચ્ચે મતભેદો સપાટી પર આવ્યા છે. તેજસ્વી યાદવ નાનો હોવાથી તેની અવગણના થઈ રહી હોવાનો તેને અહેસાસ થઈ રહ્યો છે અને બન્ને ભાઈઓ વચ્ચે તડાં દિવસેન દિવસે વધી રહ્યા છે.